Tirsdag aften hentede begge nordjyske hold i Metalligaen tre vigtige point på hjemmebane.

Mest nervepirrende blev det i Gigantium i Aalborg, hvor Aalborg Pirates først fik scoret det afgørende mål mod SønderjyskE til 2-1 da der var 38 sekunder tilbage af kampen. Tobias Maximilian Ladehoff stod bag den vigtige træffer. I Frederikshavn tog hjemmeholdet White Hawks i mod Gentofte Stars. Her skulle man også ind i tredje periode før kampen fik sin reelle afgørelse. Først scorede Mathias Bau Hansen til 2-1 og siden gjorde Sebastian Svendsen det til slutresultatet 3-1. Aalborg Pirates ligger fortsat solidt på 1. pladsen mens Frederikshavn White Hawks indtager 3. pladsen. Og så spiller de to nordjyske hold pokalsemifinaler mod hinanden fredag og lørdag.